Vicki Momberg kry tronkstraf oor k-woordVicki Momberg. Foto: ANA. Vicki Momberg (49), die eiendomsagent wat skuldig bevind is nadat sy verlede jaar ŉ Johannesburgse polisiebeampte die k-woord toegesnou het, is Woensdag tronkstraf opgelê weens rassisme. Sy is Woensdag in die Randburg-landdroshof tot drie jaar tronkstraf gevonnis, waarvan een jaar opgeskort is. “Respek vir mekaar is ononderhandelbaar, ons is almal mense,” het landdros Pravina Raghoonandan tydens haar vonnisuitspraak gesê. “Hierdie saak het van openbare belang geword. Sommige mag dink die vonnis is swaar, maar dit moet ŉ duidelike boodskap stuur vir mense wat die k-woord gebruik.” Raghoonandan het gesê sy beskou Momberg se optrede as opsetlik aangesien die polisiebeampte slegs sy werk gedoen het toe sy hom verbaal aangeval het. Momberg is in Februarie 2016 op video vasgevang waar sy ŉ polisiebeampte, wat haar gehelp het nadat sy die slagoffer van ŉ gryp-en-spaander-voorval was, rassistiese beledigings toesnou. Sy is verlede jaar skuldig bevind op vier aanklagte van crimen injuria. In Junie 2017 het die gelykheidshof gelas dat skadevergoeding van R100 000 aan konst. Clement Mkhondo uitbetaal word ná Momberg se beledigings. Momberg se prokureurs het Woensdag aangedui dat hulle ŉ borgtogaansoek sal indien hangende ŉ aansoek om teen die vonnis te appelleer. Lees alle vorige berigte oor Vicki Momberg op Maroela Media.